b'\n_START_ARTICLE_\nEscoles Velles (Vilob\xc3\xad d\'Onyar)\n_START_SECTION_\nDescripci\xc3\xb3\n_START_PARAGRAPH_\nLes escoles de Vilob\xc3\xad es van construir seguint el projecte de 1919 de Jeroni Martorell. L\'edifici projectat constava en principi d\'un cos central de tres plantes destinat a casa de la vila, dos cossos laterals, a banda i banda, l\'escola de nenes i  la de nens, i dos m\xc3\xa9s de dues plantes als extrems per a les habitacions dels mestres. L\'edifici de l\'ajuntament no s\'arrib\xc3\xa0 a construir mai. La casa del mestre dels nois, al costat dret, es va fer l\'any 1927 seguint el projecte, per\xc3\xb2 l\'altre es va fer a la d\xc3\xa8cada dels 60 i ja no segueix el mateix model. Pel que fa a les dues ales destinades a escoles s\xc3\xb3n perfectament sim\xc3\xa8triques i consten d\'una aula, un despatx i un porxo a la part posterior, no previst inicialment en els pl\xc3\xa0nols, que d\xc3\xb3na al pati, tot a la mateixa planta._NEWLINE_La construcci\xc3\xb3 actual segueix el tra\xc3\xa7at en planta del projecte inicial, per\xc3\xb2 varia pel que fa a la disposici\xc3\xb3 i acabat de les obertures. La fa\xc3\xa7ana principal del carrer Madrenys \xc3\xa9s de planta baixa i coberta a dues vessants de teula \xc3\xa0rab amb caiguda a la fa\xc3\xa7ana. Mostra quatre grans finestrals per cadascun dels cossos allargats. Les dues portes d\'acc\xc3\xa9s des del carrer van ser substitu\xc3\xafdes abans de 1931 per finestres. Les obertures s\xc3\xb3n amb llinda emmotllada de pedra artificial i ampit de rajola vidriada verda. El mur \xc3\xa9s arrebossat llis amb un s\xc3\xb2col de 0,80m._NEWLINE_La casa del mestre \xc3\xa9s de planta quadrada, dos pisos i coberta piramidal d\'uralita amb una bola que la corona. La planta baixa t\xc3\xa9 una porta central rectangular i una finestra a banda i banda amb reixa. Al primer pis trobem una obertura amb un petit balc\xc3\xb3 amb balustrada al centre, flanquejada tamb\xc3\xa9 per dues finestres. L\'altre habitatge tamb\xc3\xa9 \xc3\xa9s de planta quadrangular per\xc3\xb2 les obertures i els acabats no segueixen la tipologia original. A la fa\xc3\xa7ana posterior trobem els porxos que s\'obren al pati sostinguts per dos pilars i amb un tancament que forma una galeria amb obertures d\'arcs apuntats esglaonats de rajol d\'aire modernista. El solar destinat a casa de la vila va quedar incorporat al pati i est\xc3\xa0 separat del carrer per un mur amb una porta d\'acc\xc3\xa9s._NEWLINE_L\'edifici respon a les directrius de funcionalitat, higiene i il\xc2\xb7luminaci\xc3\xb3, postulades per l\'arquitectura escolar d\'aquesta \xc3\xa8poca. \xc3\x89s un exemple d\'edifici noucentista quant a la seva morfologia sim\xc3\xa8tricament projectada en diversos cossos i per la concepci\xc3\xb3 dels elements ornamentals d\'embelliment de tradici\xc3\xb3 artesanal. Les cornises, les llindes emmotllades de pedra artificial, els arcs, etc., tamb\xc3\xa9 corresponen al gust i a l\'ideari noucentista de base conservadora i aristocratitzant. Les Escoles velles s\xc3\xb3n el reflex del primer programa sostingut i coherent de construcci\xc3\xb3 d\'escoles que es va produir a la Catalunya contempor\xc3\xa0nia. Aquest fet hist\xc3\xb2ric pren encara m\xc3\xa9s import\xc3\xa0ncia en l\'ambit rural on, per primera vegada, es feia arquitectura p\xc3\xbablica civil projectada per arquitectes titulats i no per mestres d\'obres.\n_START_SECTION_\nHist\xc3\xb2ria\n_START_PARAGRAPH_\nL\'any 1919 el govern civil inst\xc3\xa0 a l\'Ajuntament a construir unes escoles noves, ja que, fins aleshores, les aules havien estat instal\xc2\xb7lades en edificis de lloguer que no reunien les condicions \xc3\xb2ptimes per aquesta funci\xc3\xb3. Josep Madrenys i Boada, propietari del Castell de Vilob\xc3\xad i descendent d\'un ric indi\xc3\xa0, fa donaci\xc3\xb3 dels terrenys que formaven part de la coromina del castell per edificar les noves escoles. _NEWLINE_El 1900 es crea el Ministeri d\'Instrucci\xc3\xb3 P\xc3\xbablica que estableix unes mesures per impulsar l\'ensenyament, com que l\'estat es fa c\xc3\xa0rrec dels sous dels mestres. A partir d\'aquest moment es comencen a construir edificis destinats exclusivament a escola seguint les normes de les Instruccions Tecnicohig\xc3\xa8niques de 1905. El 1917 el Ministeri d\'Instrucci\xc3\xb3 P\xc3\xbablica va seleccionar Jeroni Martorell i Llu\xc3\xads Planas amb l\'objectiu d\'agilitzar la construcci\xc3\xb3 de noves escoles, alguns dels seus projectes van servir de model tipus, de manera que es complien els requisits que demanava la Junta d\'Arquitectura Escolar de la Universitat de Barcelona i ja no calia l\'autoritzaci\xc3\xb3 del Ministeri._NEWLINE_Les Escoles Velles de Vilob\xc3\xad varen ser projectades per Jeroni Martorell l\'any 1919 i inaugurades l\'11 de juny de 1922. L\'any 1927 es construeix la casa del mestre. Probablement en aquesta \xc3\xa8poca s\'abandona la idea d\'edificar l\'Ajuntament i l\'espai destinat a ser la porta d\'entrada es va convertir en porta d\'acc\xc3\xa9s al pati de les escoles. Amb la construcci\xc3\xb3 de les noves escoles s\'obre el carrer que porta el nom del donant dels terrenys, Madrenys, de manera que es projecta l\'urbanisme de la vila creant-se una de les vies principals d\'acc\xc3\xa9s al nucli urb\xc3\xa0. A principis dels anys 60 es va edificar la casa de la mestra, al costat dret, prescindint per\xc3\xb2 del projecte original. L\'any 1971 s\'inauguren la nova escola, CEIP Josep Madrenys, en un nou edifici proper i deixa de tenir el seu \xc3\xbas originari fins que el 1979 l\'edifici va allotjar l\'Escola d\'Educaci\xc3\xb3 Infantil "El Patufet".'